Kultuuriministeerium 31.01.2024 nr 1-5/3  
Suur-Karja 23   
15076 Tallinn

Raudtee- ja sidemuuseumi sanitaarsõlme avariiremont

Haapsalu raudteejaam on ehitismälestis (nr 15396), mida igapäevaselt kasutavad nii Raudtee- ja Sidemuuseumi külastajad kui ajaloolise jaamahoonega tutvujad ja bussiterminaal. Hoones paikneb avalik WC, mis rajati praegusel kujul umbes 30 aastat tagasi ja mida haldab ja koristab struktuuriüksus Raudtee- ja Sidemuuseum. Tualettruum on ühtlasi muuseumi ja kogu jaamakompleksi lahutamatu osa.

Muinsuskaitse aluse hoone tehnosüsteemid rekonstrueeriti või rajati1990-ndate aastate alguses. Hoone tervikuna vajab kapitaalset remonti, kuid kõige avariilisem on WC-s paiknevate veetorude seisukord. Veetorud, mis paiknevad põranda all, on valatud varasema remondi käigus betooni sisse, mis teeb hoone väga haavatavaks võimaliku veelekke korral ning kogu veevarustuse külmakartlikuks. Käesoleva aasta jaanuaris, mil välitemperatuur oli -20 kraadi, jäätus mitmel päeval vesi torudes. Tänu kiirele reageerimisele õnnestus torustik üles sulatada ja vältida selle purunemist. Samas jääb risk sellise ohu tekkimiseks arvestades temperatuuri järske kõikumisi ning ainus lahendus on torud ümber paigutada. Lisaks amortiseerunud torustikule puuduvad vahekraanid vett tarbivates kohtades nagu WC potid, pissuaarid, valamud; amortiseerunud on soojaveeboiler, rekonstrueerimist vajab veemõõdusõlm. Jooksvalt tehtavad pisiparandused ja remondid ei ole olukorda tervikuna parandanud. Arvestama peab, et lisaks muuseumi pidamisele renditakse hoonepinda erinevateks kultuuriüritusteks ja seega on tualettide avariilisuse likvideerimine asutusele omavahendite teenimisel oluline lüli, mis tagab külastajatele olulise teenuse. Kasutusintensiivsuse kasvades külastushooajal eelpoolkirjeldatud riskid avariideks suurenevad ning me ei suuda rikete korral tagada WC kompleksi toimimist ning külastajate teenindamist. Sihtasutuse eelarve ei võimalda kogu süsteemi remonti kavandada, kuna jaamakompleksi ja väliekspositsiooni jooksvad hoolduskulud tuleb katta eelarvest. Seetõttu taotleme toetust antud probleemi likvideerimiseks.

SA Haapsalu ja Läänemaa Muuseumid on võtnud eelkalkulatsiooni eelpoolkirjeldatud torutööde tegemiseks. Eeldatav maksumus on 3996 EUR (ilma käibemaksuta). Kuna hoone on ehitismälestis, siis kooskõlastatakse kõik tööd Muinsuskaitseametiga. Taotlusele on lisatud fotod avariilisest objektist.

Lisa 1 – fotod

Lugupidamisega

Talis Vare

Raudtee-, Side- ja Kultuuriloo muuseumi juhataja

SA Haapsalu ja Läänemaa Muuseumid

Tel. 5184530

E-post: [talis.vare@salm.ee](mailto:talis.vare@salm.ee)